წოლდა

წოლდა — სოფელი საქართველოში, ახალგორის მუნიციპალიტეტის ზაყორის ადმინისტრაციულ ერთეულში (მცხეთა-მთიანეთის მხარე).

მდებარეობს მდინარე ლეხურის (მტკვრის მარცხენა შენაკადი) მარჯვენა მხარეს, ზღვის დონიდან 1280 მ-ზე, ახალგორიდან 70 კმ-ში, კასპიდან (უახლოესი რკინიგზის სადგური) 36 კმ-ში.

 ისტორია 
წერილობით წყაროებში ცნობილია XIV საუკუნიდან „წოლდის“ სახელით. საკათალიკოსო მამულების 1392 წლის 1 დეკემბერის სითარხნის გუჯარის მიხედვით „წოლდს სამი კომლი კაცი“ საკათოლიკოსო ყმა ყოფილა.ქართული სამართლის ძეგლები, ტ. III, თბ., 1970. — გვ. 179. ვახუშტი იხსენიებს „წოლდის ხევს“. იოანე ბატონიშვილის „ქართლ-კახეთის აღწერაში“ (XVIII საუკუნის მიწურული) წოლდი იმ სოფლებს შორისაა, რომლებიც ამოწყვეტილი ღაზნელების მამულები იყო და ქსნის საერისთავოს გაუქმების შემდეგ ამილახვრებს მიეკუთვნა.ბაგრატიონი იოანე, ქართლ-კახეთის აღწერა (ტექსტი გამოსაცემად მოამზადეს თინა ენუქიძემ და გურამ ბედოშვილმა), თბ, 1986. — გვ. 39. გერმანელი სწავლული იოჰან გიულდენშტედტი, რომელმაც საქართველოში 1770-იან წლებში იმოგზაურა, სოფელს წოლდევად იხსენიებს.

რუსეთის იმპერიის მმართველობის პერიოდში სოფელი წირი ტფილისის გუბერნიის დუშეთის მაზრის ქსნის უბანში შედიოდა. საბჭოთა რეჟიმის დროს, 1922–1990 წლებში მიაკუთვნეს სამხრეთ ოსეთის ავტონომიური ოლქის ლენინგორის რაიონს. 1930-იანი წლებიდან ზახორის სასოფლო საბჭოში შედიოდა სოფლები ქვემო წოლდა და ზემო წოლდა. 1989 წლის აღწერით ქვემო წოლდაში იყო 124 მცხოვრები, ზემო წოლდაში — 11, ძირითადად ოსები. ამჟამად ზემო წოლდა ნასოფლარია, ქვემო წოლდა კი იწოდება წოლდად. 

ოლქის გაუქმების შემდეგ (1990) წოლდა ოფიციალურად შედის ახალგორის რაიონში (შემდეგ მუნიციპალიტეტში) წოლდას სახელწოდებით,ახალგორის მუნიციპალიტეტის მუნიციპალიტეტის საკრებულოს დადგენილება №28 გამგეობის დებულების დამტკიცების შესახებ, 2014 წლის 26 დეკემბერი. «საქართველოს საკანონმდებლო მაცნე». თუმცა 1990-იანი წლებიდან საქართველოს ხელისუფლების კონტროლს არ ექვემდებარება. „სამხრეთ ოსეთის“ დე-ფაქტო რეჟიმის მიერ 2015 წელს ჩატარებული აღწერით სოფელ წოლდაში 30 მცხოვრებია.Итоги всеобщей переписи населения Республики Южная Осетия 2015 года. — გვ. 18.

ლიტერატურა

სქოლიო

კატეგორია:ახალგორის მუნიციპალიტეტის სოფლები
კატეგორია:საქართველოს ოკუპირებული სოფლები